Кышты ӱйдежип, јасты уткыды - altaicholmon\nГорно-Алтайсктыҥ В. И. Ленинниҥ адыла адалган тӧс тепсеҥинде орус албатыныҥ кышты ӱйдешкен ле јасты уткыган јаркынду Масленица байрамы ӧтти.\nТепсеҥде ӧткӧн байрамда беш муҥнаҥ ажыра кижи турушкан. Сценадаҥ олорды байрамныҥ јаантайынгы туружаачылары скоморох-кокырчылар ла калабыстыҥ јайаандык ӧмӧликтери театрал кӧргӱзӱлер, кожоҥ-бије сыйлап сӱӱндирди.\nМасленицага келгендер јаҥжыкканы аайынча кӱреелей кожоҥло базып, албатылык ойындар ойногылады.\nОнчо кӱӱнзегендер «Эҥ аҥылу пыйма», «Одын кес, чап, јар», «Блиналарла адары», «Блиналар јиири» деген кӧрӱмјилӱ конкурстарда турушты. Онойдо ок јуулгандар эш-нӧкӧрлӧр керегинде эҥ кӧп кокыр-частушкалар билериле, албатылык ойноткыларла ойноорыла маргышты. Чоодыр-сары ла эҥ узун чачту јерлештеристи аҥылап, олорго сыйлар табыштырылды. Эҥ ле кӱчтӱ ле јалтанбастары тӧҥӧшкӧ чыгарында турушты.\nТӧс тепсеҥниҥ кырында улуска ӱстӱ, тату блиналар јип, чай ичер, албатылык јайаандыгыныҥ эдимдерин садып алар арга болды. Онойдо ок байрамныҥ кереес фотојуруктарын эдип алар аҥылу кееркедим јер јазалган.\nЈастыҥ бажы јылу болуп, калада јаткандар ла айылчылар амыралта кӱндеринде макалу ойноп, соотоп, јыргап алдылар.\nБайрамныҥ учында јаҥжыкканы аайынча Масленицаныҥ наадайы ӧртӧлди. Ол ӧткӧн јылдыҥ уур-кӱчтерин, јаманын јоголтып, јакшыны, јаҥы јӱрӱмди, тӱжӱмди, јасты уткыганын кереледи.